દાહોદ. સમગ્ર વિશ્વમાં રહેતા શ્રી શ્વેતાંબર મૂર્તિપૂજક જૈનો સમગ્ર પર્યુષણ પર્વના સૌથી મોટા દિવસ ગણાતા ભાદરવી એકમના દિવસે જૈનોના 24 મા તીર્થંકર ભગવાનશ્રી મહાવીર સ્વામીના જન્મ કલ્યાણકની આજે દાહોદના સ્વામી વિવેકાનંદ સંકુલ ખાતે ધામધૂમથી ઉજવણી કરવામાં આવી હતી. આ કાર્યક્રમમાં વિવિધ ઉછામણીઓ બોલવામાં આવી હતી. જેમાં માતા ત્રિશલાને જે સ્વપ્ન આવ્યા હતા. તે તમામ 14 સ્વપ્નનું અવતરણ કરવાની ઉછામણી બોલાઈ હતી. આ ઉછામણીઓ બાદ બપોરે કલ્પસૂત્રનું અને ભગવાન મહાવીર સ્વામીના જન્મનું વાંચન શરૂ થયું હતું. આ દરમ્યાન પ્રભુના જન્મની ઘડી આવતા ઢોલનગારા સંગ શ્રીફળો વધેરી આવકારી હતી. તમામ શ્રાવકોએ પ્રભુને પારણે ઝુલાવ્યા હતા. બાદમાં પારણું અને 14 સ્વપ્નો સાથેની શોભાયાત્રા હનુમાન બજાર સ્થિત ચિંતામણી પાર્શ્વનાથ જૈન દેરાસર પહોંચી હતી. ત્યાંથી શ્રાવક હેતલ ચંપકલાલ પૂજારીજીના ત્યાં શોભાયાત્રા લઈ જવામાં આવી હતી. સમગ્ર પર્યુષણ દરમિયાન સૌથી મહત્વના દિવસ તરીકે સ્થાપિત આ એકમના દિવસની દાહોદના સમગ્ર જૈન સંઘ દ્વારા ઉજવણી કરી હતી.